**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 17 Μαΐου 2024, ημέρα Παρασκευή και ώρα 13.30΄, στην Αίθουσα «Προέδρου Αθανασίου Κωνστ. Τσαλδάρη» (223), συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ναυτιλίας και Νησιωτικής Πολιτικής «Κύρωση της από 23 Νοεμβρίου 2023 Σύμβασης Υπο-Παραχώρησης μεταξύ, αφενός, του Ελληνικού Δημοσίου, της εταιρείας «Ταμείο Αξιοποίησης Ιδιωτικής Περιουσίας του Δημοσίου Α.Ε.» και της εταιρείας «Οργανισμός Λιμένος Καβάλας Α.Ε.», και αφετέρου, της εταιρείας «ΣΑΡΙΣΑ Υπο-Παραχώρηση Λιμένος Καβάλας Φίλιππος ΙΙ Ανώνυμη Εταιρεία», της εταιρείας «Blacksummit Financial Group Inc», της εταιρείας «ΓΕΚ ΤΕΡΝΑ Ανώνυμη Εταιρεία Συμμετοχών Ακινήτων Κατασκευών» και της εταιρείας «Ευρωπαϊκές Επενδύσεις και Επιχειρήσεις Αεροδιαστημικής Μονοπρόσωπη Ανώνυμος Εταιρεία» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστη ο Υφυπουργός Ναυτιλίας και Νησιωτικής πολιτικής, κ. Ιωάννης Παππάς, καθώς και αρμόδιοι υπηρεσιακοί παράγοντες.

Στην Επιτροπή παρέστησαν και εξέθεσαν τις απόψεις τους επί του σχεδίου νόμου, κατά τα οριζόμενα στο άρθρου 38 του Κανονισμού της Βουλής, οι κ.κ. Απόστολος Παπαποστόλου, Πρόεδρος του ΔΣ της Ρυθμιστικής Αρχής Λιμένων (ΡΑΛ) και Συμεών Λευθεριώτης, Πρόεδρος του ΔΣ της Ομοσπονδίας Φορτοεκφορτωτών Ελλάδος (ΟΦΕ) και εκπρόσωπος του Συλλόγου Υπαλλήλων του Οργανισμού Λιμένος Καβάλας (ΟΛΚ ΑΕ).

Επίσης, εξέθεσαν τις απόψεις τους, μέσω υπηρεσιών τηλεδιάσκεψης (άρθρο 38§9), οι κ.κ. Γεώργιος Παπαχρήστου, Νομικός Σύμβουλος του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ), Mαρίνα Κουρή, Senior Project Manager του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ), Θεόδωρος Μαρκόπουλος, Αντιπεριφερειάρχης Καβάλας, εκπρόσωπος της Περιφέρειας Ανατολικής Μακεδονίας – Θράκης, Θεόδωρος Μουριάδης, Δήμαρχος Καβάλας, Μάρκος Δέμπας, Πρόεδρος της ΔΕ του Επιμελητηρίου Καβάλας, Άγγελος Βλάχος, Διευθύνων Σύμβουλος του Οργανισμού Λιμένος Καβάλας (ΟΛΚ ΑΕ), Απόστολος Ντάλλας, Πρόεδρος της Ομοσπονδίας Υπαλλήλων Λιμανιών Ελλάδας (ΟΜΥΛΕ) και Χρήστος Ασλανίδης, Γενικός Γραμματέας του Εργατοϋπαλληλικού Κέντρου Καβάλας.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Κατρίνης Μιχαήλ, Πάνας Απόστολος, Παρασύρης Φραγκίσκος (Φρέντυ), Μιχαηλίδης Σταύρος, Χριστοδουλάκης Εμμανουήλ (Μανώλης), Στολτίδης Λεωνίδας, Δελής Ιωάννης, Κομνηνάκα Μαρία, Συντυχάκης Εμμανουήλ, Φωτόπουλος Στυλιανός, Χήτας Κωνσταντίνος, Φωτίου Θεανώ, Τσακαλώτος Ευκλείδης, Δημητριάδης Πέτρος, Κόντης Ιωάννης, Βρεττός Νικόλαος, Δελβερούδης Κομνηνός, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγή και Εμπορίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας: «Κύρωση της από 23 Νοεμβρίου 2023 Σύμβασης Υπο-Παραχώρησης μεταξύ, αφενός, του Ελληνικού Δημοσίου, της εταιρείας «Ταμείο Αξιοποίησης Ιδιωτικής Περιουσίας του Δημοσίου Α.Ε.» και της εταιρείας «Οργανισμός Λιμένος Καβάλας Α.Ε.» και αφετέρου, της εταιρείας «ΣΑΡΙΣΑ Υπο-Παραχώρηση Λιμένος Καβάλας Φίλιππος ΙΙ Ανώνυμη Εταιρεία», της εταιρείας «Blacksummit Financial Group Inc», της εταιρείας «ΓΕΚ ΤΕΡΝΑ Ανώνυμη Εταιρεία Συμμετοχών Ακινήτων Κατασκευών» και της εταιρείας «Ευρωπαϊκές Επενδύσεις και Επιχειρήσεις Αεροδιαστημικής Μονοπρόσωπη Ανώνυμος Εταιρεία».

Είναι η δεύτερη συνεδρίαση, η ακρόαση των εξωκοινοβουλευτικών φορέων.

Στη συνεδρίαση παρίσταται ο Υφυπουργός Ναυτιλίας και Νησιωτικής Πολιτικής, κ. Ιωάννης Παππάς.

Το λόγο έχει ο Νομικός Σύμβουλος Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ), κ Γεώργιος Παπαχρήστου.

**ΓΕΩΡΓΙΟΣ ΠΑΠΑΧΡΗΣΤΟΥ (Νομικός Σύμβουλος Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ)):** Σας ευχαριστώ, κύριε Πρόεδρε.

Καταρχάς, σας ευχαριστώ πολύ, για να την πρόσκληση και για την πολύ ενδιαφέρουσα συζήτηση, που υπήρξε κατά τη χθεσινή συνεδρίαση.

Εν συντομία, θα πω κάποια ζητήματα σε σχέση με το υπό κύρωση νομοσχέδιο.

Ο διαγωνισμός αυτός, διεξήχθη από το Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ), ήδη, από το καλοκαίρι του 2020, κατ’ εφαρμογή και του ν.4597/2019, που προδιαγράφει το πλαίσιο εντός του οποίου θα διεξαχθεί η διαδικασία της Υπο-παραχώρησης δραστηριοτήτων ή εγκαταστάσεων εντός των δέκα Οργανισμών Λιμένος, οι οποίοι ανήκουν στο χαρτοφυλάκιο του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ).

Διαφοροποιείται από τις άλλες συναλλαγές, που είτε κατά το κοντινό είτε λίγο πιο μακρινό παρελθόν απασχόλησαν το Ελληνικό Κοινοβούλιο. Αναφέρομαι στις συναλλαγές του Λιμένος Πειραιώς, του Λιμένος Θεσσαλονίκης και του Λιμένος Ηγουμενίτσας, διότι εκεί το Ελληνικό Δημόσιο μεταβίβαζε μετοχές σε μια Ανώνυμη Εταιρεία (Α.Ε.), ενώ εδώ δεν αποξενώνεται το Ελληνικό Δημόσιο από την κυριότητα του Οργανισμού.

Ο Οργανισμός Λιμένος Καβάλας Α.Ε., που σήμερα έχει τη διαχείριση του συγκεκριμένου λιμένα, διατηρείται στην κυριότητα του Ελληνικού Δημοσίου και με μέτοχο το Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ) παραμένει υπό κρατικό έλεγχο.

Άρα, στην πραγματικότητα μιλάμε για την ουσιαστικά εκμίσθωση ενός χώρου, ενός λιμένα, που ο Φίλιππος β΄ που κιόλας γεωγραφικά διαφέρει από όλες τις υπόλοιπες εγκαταστάσεις των λιμανιών της Καβάλας. Ο διαγωνισμός αυτός διεξήχθη και με βάση το νέο πλαίσιο που ισχύει ήδη από το 2016 για τις συμβάσεις παραχώρησης, είναι ο ν.4413/2016. Είναι ευρωπαϊκή νομοθεσία που με αυτόν τον τρόπο διασφαλίζεται ακόμη μεγαλύτερη διαφάνεια, διότι αυτός ο νόμος έχει αρκετά υψηλές και αυστηρές απαιτήσεις. Επίσης, έχει ελεγχθεί και από το Ελεγκτικό Συνέδριο. Με δύο του αποφάσεις το 2023, το Ελεγκτικό Συνέδριο έκρινε τη νομιμότητα του διαγωνισμού και διαπίστωσε ότι δεν συντρέχει κάποιο κώλυμα για την υπογραφή του.

Τέλος, η σύμβαση παραχώρησης που υπογράφουμε λαμβάνει υπόψη και όλες τις πρόσφατες νομοθετικές εξελίξεις σε σχέση με την περιβαλλοντική αδειοδότηση και την αδειοδότηση των masterplan’s και των λιμανιών η οποία υιοθετήθηκε από το Υπουργείο Ναυτιλίας το Μάιο του 2022.

Επομένως, είμαστε σίγουροι, ότι ο επενδυτής θα συμμορφώνεται πλήρως και με τις προδιαγραφές αυτές. Να σημειώσω δε, ότι το ΤΑΙΠΕΔ υπό διακριτό ρόλο ως Αρχή Σχεδιασμού Λιμένων θα έχει την ευθύνη της εποπτείας και κατά την κατάρτιση του masterplan από τον επενδυτή. Το masterplan ουσιαστικά είναι το εργαλείο με το οποίο επενδυτής θα μπορέσει να υλοποιήσει τις επενδύσεις του εντός του λιμένα.

Αυτά πολύ συνοπτικά κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Παπαχρήστου, σας ευχαριστούμε θερμά και για τη συνοπτική παρουσίαση των θέσεων του ΤΑΙΠΕΔ και για την τήρηση του χρόνου.

Θα συνεχίσουμε αμέσως τώρα με τους παρόντες φορείς στη συνεδρίαση. Είναι μαζί μας εδώ από τη Ρυθμιστική Αρχή Λιμένων ο κ. Παπαποστόλου, Πρόεδρος του Διοικητικού Συμβουλίου και ο κ. Ατταλιώτης, Αντιπρόεδρος του Διοικητικού Συμβουλίου.

Κύριε Παπαποστόλου, έχετε το λόγο για τρία λεπτά.

**ΑΠΟΣΤΟΛΟΣ ΠΑΠΑΠΟΣΤΟΛΟΥ (Πρόεδρος του ΔΣ της Ρυθμιστικής Αρχής Λιμένων (ΡΑΛ)):** Σας ευχαριστώ κύριε Πρόεδρε. Σας ευχαριστούμε καταρχήν για την σημερινή μας παρουσία εδώ.

Στο πλαίσιο λοιπόν των τριών λεπτών αυτό το οποίο θα ήθελα να τονίσω, είναι το γεγονός ότι η Ρυθμιστική Αρχή Λιμένων με την υπ’ αριθμό 55/2024 γνωμοδότησή της, την οποία και κοινοποίησε στους αρμόδιους Υπουργούς Εθνικής Οικονομίας και Οικονομικών και Ναυτιλίας και Νησιωτικής Πολιτικής, καθώς και στον Γενικό Γραμματέα Ναυτιλίας και Λιμένων, θέσαμε πέντε παρατηρήσεις εκ των οποίων από τις πέντε αυτές παρατηρήσεις οι τέσσερις βλέπουμε ότι έχουν ενσωματωθεί στο τελικό σχέδιο του κυρωτικού. Εν τάχει θα πω, ότι το πρώτο σκέλος στο άρθρο 1 που αφορούσε την κρατική εποπτεία και τις αρμοδιότητες της Αρχής βλέπουμε ότι αποσαφηνίζεται.

Το άρθρο 6, που αφορούσε τα λιμενικά έργα και τη διοικητική έγκριση των μελετών, βλέπουμε ότι έχει αποσαφηνιστεί επίσης.

Το άρθρο 7, το οποίο ήταν το 7 στο σχέδιο, σήμερα είναι το άρθρο 8, που αφορά τη ρύθμιση θεμάτων αναπτυξιακού προγράμματος, με βάση το εγκεκριμένο προγραμματικό σχέδιο όπως ανέφερε ο κ. Παπαχρήστος, βλέπουμε ότι έχει γίνει η σχετική διόρθωση.

Τέλος, στο άρθρο 7 η διόρθωση του νόμου 2943/2001 σε 2932/2001, που είναι το ορθό. Έχουν γίνει διορθώσεις σύμφωνα με την εισήγηση της Αρχής.

Όσον αφορά το άρθρο 1, την κρατική εποπτεία και την παράγραφο 6, εμείς είχαμε τονίσει ότι θα πρέπει να γίνουν κάποιες ενέργειες, ούτως ώστε να ληφθούν οι σχετικές προβλέψεις, για να υπάρχει ταυτότητα του νομικού λόγου και να υπάρξει ρητά διατυπωθείσα νομοθετική εξουσιοδότηση, αλλά και ο τύπος δημοσιότητας, βάσει του οποίου θα γίνονται οι σχετικές τροποποιήσεις.

Αυτά περιλαμβάνει η γνωμοδότηση της Ρυθμιστικής Αρχής Λιμένων την οποία και εκπροσωπώ σήμερα. Σας ευχαριστώ πάρα πολύ που μας δώσατε το λόγο και είμαστε και εμείς εδώ αν χρειαστεί οτιδήποτε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Ευχαριστούμε και εμείς κύριε Παπαποστόλου.

Τον λόγο έχει ο κ. Λευθεριώτης.

**ΣΥΜΕΩΝ ΛΕΥΘΕΡΙΩΤΗΣ (Πρόεδρος του Δ.Σ. της Ομοσπονδίας Φορτοεκφορτωτών Ελλάδος (ΟΦΕ) και εκπρόσωπος του Συλλόγου Υπαλλήλων του Οργανισμού Λιμένος Καβάλας (ΟΛΚ))**: Κύριε Πρόεδρε, κύριε Υπουργέ, κυρίες και κύριοι Βουλευτές και φορείς καλησπέρα σας. Ευχαριστώ για την πρόσκληση.

Η Υπο-Παραχώρηση της προβλήτας του Εμπορικού Λιμένα Φίλιππος װ για 40 χρόνια που συζητείται σήμερα στην Επιτροπή σας, μιλώντας ως Πρόεδρος της Ομοσπονδίας Φορτοεκφορτωτών, έχει να προσφέρει ουσιαστικά και σημαντικά οφέλη τόσο σε οικονομικό, όσο και κοινωνικό επίπεδο. Όπως και στα υπόλοιπα λιμάνια που είναι Υπό -Παραχώρηση ή ήδη έχουν δοθεί. Για να ξεκαθαρίσω τη θέση μου που αντιπροσωπεύει τη Διοίκηση της Ομοσπονδίας και πάνω από 60 λιμενεργατικά σωματεία στην Ελλάδα, δεν είμαστε αντίθετοι. Αλλά, πρέπει να υπάρχουν κανόνες που διέπουν και εξασφαλίζουν τις θέσεις εργασίας των εργαζομένων που προϋπήρχαν πριν την παραχώρηση και στην προκειμένη περίπτωση τους λιμενεργάτες.

Στη Σύμβαση Παραχώρησης της Ηγουμενίτσας θα έλεγα, προς την εξασφάλιση θέσεων εργασίας, έστω και υποτυπωδώς, κάτι έγινε. Σε αυτήν δεν προβλέπεται πουθενά. Θεωρώ ότι στους κυβερνητικούς ειδήμονες, που γράφουν αυτές τις διατάξεις, πρέπει να δώσετε ρητή εντολή να συμπεριλάβουν με κάποιο τρόπο την εργασιακή εύνοια για όλα τα Υπό- Παραχώρηση λιμάνια. Εμείς λειτουργούμε υποστηρικτικά διασφαλίζοντας την εύρυθμη λειτουργία και την ασφαλή μεταφορά των εμπορευμάτων. Ο ρόλος μας ως πιστοποιημένοι φορτοεκφορτωτές από τον ΕΟΠΕΠ, την κείμενη νομοθεσία, καθώς και από ευρωπαϊκά πιστοποιητικά που με κόπο εκδώσαμε, όπως ο εναρμονισμός μας με τον Ευρωπαϊκό Κανονισμό 352 ISO, αλλά και μια διαρκή εκπαίδευση που έχουμε εφαρμόσει στις νέες τεχνολογίες, είναι ακριβώς αυτός. Να εξασφαλίζεται η ασφάλεια στη μεταφορά της διακίνησης των εμπορευμάτων, αλλά και την ασφαλή ταχύτητα τους από τη μεταφορά από τα πλοία στο λιμάνι. Αντιλαμβανόμαστε πλήρως γνωρίζοντας ότι ο Φίλιππος װ είναι το μόνο Εμπορικό Λιμάνι, το οποίο έχει πρόσβαση στην Εγνατία Οδό και ένα εμπορικό λιμάνι από το οποίο μεταφέρονται σιτηρά, λιπάσματα, μάρμαρα, διάφορα αδρανή υλικά. Έχει, όμως, προοπτικές και τις δυνατότητες να αυξήσει ουσιαστικά την επιχειρηματική του δράση.

Εμείς από την πλευρά μας, ως Ομοσπονδία Φορτοεκφορτωτών, αλλά και από το τοπικό Σωματείο «Άγιος Νικόλαος» που το εκπροσωπώ αυτή τη στιγμή, έχουμε τη θέληση, τη βούληση, τη γνώση, την εμπειρία να συνεχίσουμε με το νέο εταιρικό σχήμα, όπως κάναμε τόσα χρόνια με τον ΟΛΚ πριν για την αποφυγή ατυχημάτων και τη διατήρηση της ασφάλειας στο χώρο εργασίας τόσο των εμπλεκόμενων με την φορτοεκφόρτωση όσο και των διακινούμενων αγαθών.

Εγώ αυτά τα λίγα λόγια είχαν από σήμερα και να μείνω ως προς τη διασφάλιση των θέσεων εργασίας των λιμενεργατών και της Καβάλας, αλλά και όλων των μελλοντικών παραχωρήσεων, Υπο-Παραχωρήσεων που θα κάνετε. Ευχαριστώ πάρα πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Εμείς ευχαριστούμε πολύ κύριε Λευθεριώτη.

Το λόγο έχει ο κ. Μαρκόπουλος.

**ΘΕΟΔΩΡΟΣ ΜΑΡΚΟΠΟΥΛΟΣ (Αντιπεριφερειάρχης Καβάλας εκπρόσωπος της Περιφέρειας Ανατολικής Μακεδονίας-Θράκης):** Θα ξεκινήσω κατευθείαν από το συμπέρασμα και η άποψη την οποία θα διατυπώσω στην Επιτροπή σας είναι ότι η Περιφέρεια Ανατολικής Μακεδονίας Θράκης και κατ’ επέκταση και η Περιφερειακή Ενότητα Καβάλας, δεν διαφωνούμε με την Υπό-Παραχώρηση του Λιμένα Φίλιππος ΙΙ ο Μακεδών στον Ιδιωτικό Τομέα και στη συγκεκριμένη εταιρεία, όπως αυτή προτείνεται από το συγκεκριμένο σχέδιο νόμου.

 Επιθυμούμε, να τονίσουμε ότι βασικό κριτήριο για τη διατύπωση της άποψης μας είναι η ανάπτυξη των υποδομών και της λειτουργίας του Λιμένος, καθώς το συγκεκριμένο Λιμάνι πρέπει να τονίσουμε ότι αποτελεί, το Λιμάνι με το μεγαλύτερο βύθισμα στη Βόρεια Ελλάδα. Αποτελεί, το μόνο Λιμάνι με άμεση πρόσβαση στην Εγνατία οδό και το Λιμάνι το οποίο με βάση και τις εξαγγελίες του Υπουργού του κ. Χρήστου Σταικούρας, αναμένεται πολύ σύντομα να αποκτήσει « σιδηροδρομική σύνδεση», γιατί είναι κάτι το οποίο το έχει στερηθεί.

 Έτσι, συγκεντρώνει όλα τα αναπτυξιακά πλεονεκτήματα.

Μάλιστα μπορώ, να προσθέσω ότι όλα τα αναπτυξιακά πλεονεκτήματα από το γεγονός ότι όλες οι Λιμενικές Δραστηριότητες τις οποίες έχουμε στην περιοχή της Περιφερειακής Ενότητας Καβάλας, είναι εντελώς διακριτές μεταξύ τους.

 Δηλαδή, άλλο είναι το Εμπορικό μας Λιμάνι για το οποίο συζητάμε, άλλο είναι οι Λιμενικές Δραστηριότητες των αλιευτικών σκαφών, άλλο είναι της ιχθυόσκαλας, άλλα Λιμάνια έχουν οι Λιμενικές Υποδομές, από τις οποίες εξυπηρετούνται και άλλο είναι το Επιβατικό μας Λιμάνι.

Όλες αυτές οι προϋποθέσεις, μάς δίνουν τη δυνατότητα να έχουμε πολλές και υψηλές προσδοκίες από την ανάπτυξη του Λιμανιού. Ενός Λιμανιού, το οποίο πιστεύουμε ότι καλύτερα θα αναπτυχθεί στον Ιδιωτικό Τομέα.

Για μας το τονίζω επαναλαμβάνοντας το ότι περισσότερο σημαντική είναι η ανάπτυξη του συγκεκριμένου Λιμανιού και όχι τα έσοδα τα οποία θα έχει το Ελληνικό Δημόσιο, χωρίς βέβαια αυτό να αποτελεί μια ευκαταφρόνητη και υποτιμητέα υπόθεση.

Την παραπάνω άποψη την διατυπώνουμε παρά το γεγονός και εδώ θέλω την προσοχή σας, ότι ως Διοίκηση της Περιφέρειας η οποία ανέλαβε την 1η του έτους 2024, δεν έχουμε συμμετάσχει σε καμία Διαβούλευση και δεν ξέρουμε αν έχει γίνει κάποια Διαβούλευση με τον Δεύτερο βαθμό της Αυτοδιοίκησης.

Έτσι, δεν είμαι σε θέση και δεν έχουμε υπόψη μας ειδικότερες λεπτομέρειες οι οποίες να αφορούν τον Αναπτυξιακό Σχεδιασμό, το master plan και τα διαλαμβανόμενα σε αυτά, καθώς και τα θέματα που έχουν να κάνουν με την περιβαλλοντική πτυχή των επενδύσεων, την ύπαρξη και το περιεχόμενο μιας Στρατηγικής Μελέτης Περιβαλλοντικών Επιπτώσεων η οποία κάπου αναφέρεται.

 Εξακολουθούμε να πιστεύουμε ότι η ανάπτυξη του Λιμανιού είναι ευχερέστερη στον Ιδιωτικό Τομέα και ευελπιστούμε ότι όλη του Σύγχρονου Σχεδιασμού και της Περιβαλλοντικής Διαχείρισης θα έχουν εξασφαλιστεί.

Είμαστε υποχρεωμένοι, να τονίσουμε ότι Περιφέρεια είμαστε ο κυρίως αναπτυξιακός θεσμός στην περιοχή, έτσι προβλέπει η νομοθεσία και έχουμε καθοριστικό ρόλο όσον αφορά την κατάρτιση και εξέλιξη του Περιφερειακού Χωροταξικού Σχεδιασμού.

Ενός κειμένου, που έχει θεμελιώδη αναπτυξιακή χροιά σε κάθε Περιφέρεια και το οποίο αποδίδει μεγάλη βαρύτητα στις Λιμενικές υποδομές που υπάρχουν και λειτουργούν και στην πορεία της εξέλιξής τους, καθώς και στις ολοκληρωμένες μεταφορές και στην ανάπτυξη τους. Κατά αυτή την έννοια, θα θέλαμε να έχουμε περισσότερη ενημέρωση από εδώ και πέρα.

Κατά την άποψή μας, ένα τελευταίο στοιχείο που θέλω να θέσω είναι η μεταφορά του Τελωνείου στο Λιμάνι Φίλιππος ΙΙ, το οποίο λογικά πλέουν στον Επιβατικό Λιμένα Απόστολο Παύλο θα πρέπει να περιοριστούν μόνο οι τελωνειακές λειτουργίες οι οποίες έχουν σίτιση με επιβατικά πλοία, κυρίως του εξωτερικού.

Θα πρέπει η κατασκευή του κτιρίου το οποίο θα εξυπηρετήσει το νέο τελωνείο, το κτίριο το οποίο θα εξυπηρετήσει τη Διοίκηση, τις Λιμενικές Υπηρεσίες, τους Φυτοϋγειονομικούς ελέγχους οι οποίοι είναι αναγκαίοι σε ένα σύγχρονο Λιμάνι και τις αποθήκες που χρειάζονται όλες τις αποδομές, να αποτελούν σημαντική προτεραιότητα.

Παρεμπιπτόντως, θα επιθυμούσαμε να έχουμε ενημέρωση και για την αξιοποίηση του παλαιού κτιρίου στο Λιμάνι Απόστολος Παύλος, το οποίο στεγάζει το Τελωνείο και το Γενικό Χημείο του Κράτους, καθώς και τις σχετικές αποθήκες.

Σημαντική για μας είναι και η άποψη των εργαζομένων στο χώρο

Ακούσαμε προηγουμένως τον κύριο Λευθεριώτη, ο οποίος μίλησε και αυτός δεν είναι αρνητικός απέναντι σε αυτό και εγώ μπορώ να σας επιβεβαιώσω ότι σαν Αντιπεριφερειάρχης αναζήτησα την άποψη αυτών των ανθρώπων από το Σωματείο Άγιος Νικόλαος και δεν τους βρήκα καθόλου αρνητικούς.

Αυτονόητη κάθε δυνατή πρόβλεψη για το εργατικό πλαίσιο που θα διέπει αυτούς τους ανθρώπους που εξυπηρετούν και υπηρετούν πολλά χρόνια μέσα στα Λιμάνια της Καβάλας. Για μας είναι ιδιαίτερα σημαντικοί.

 Δεν θέλω να επεκταθώ περισσότερο, κ. Πρόεδρε. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε πολύ κύριε Αντιφερειάρχα. Η τοποθέτησή σας ήταν εξόχως αναλυτική παρά το σύντομο της διάρκειας.

Το λόγο έχει ο κ. Μουριάδης, Δήμαρχος Καβάλας.

**ΘΕΟΔΩΡΟΣ ΜΟΥΡΙΑΔΗΣ (Δήμαρχος Καβάλας):** Καλό μεσημέρι. Σας ευχαριστώ για την πρόσκληση.

Νομίζω ότι η παραχώρηση του Λιμανιού είναι μια πολύ σημαντική εξέλιξη, όχι μόνο για το Δήμο Καβάλας, αλλά, όπως είπε και ο κ. Αντιπεριφερειάρχης, για την όλη την Περιφέρεια.

Για να μην μακρηγορώ, τα πλεονεκτήματα του Λιμανιού τα έχει εκθέσει ο κ. Μακρόπουλος, εγώ θέλω να μείνω σε δύο σημεία. Για να μπορέσουμε να έχουμε τα αποτελέσματα τα οποία θέλουμε, το ένα είναι η σιδηροδρομική σύνδεση, που ούτως ή άλλως υπάρχει η δέσμευση του κ. Σταϊκούρα ότι αυτό θα γίνει σύντομα και το άλλο είναι η μεταφορά του Τελωνείου. Διότι δεν είναι μόνο η εξυπηρέτηση των εμπορευμάτων που θα έρχονται στο Λιμάνι, αλλά είναι ότι η πόλη υποφέρει από τα αυτοκίνητα, απ΄ τις νταλίκες, οι οποίες μπαίνουν μέσα στην πόλη μας για να εκτελωνιστούν στο υπάρχον Τελωνείο. Αυτά από εμένα και σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Δήμαρχε εσείς υπήρξατε πολύ λακωνικός. Σας ευχαριστούμε πολύ. Νομίζω ότι επισημάνατε τα σημεία που ενδιαφέρουν το Δήμο πρωτίστως στο πλαίσιο αυτής της Συμφωνίας.

Το λόγο έχει ο κ. Μάρκος Δέμπας, Πρόεδρος της Δ.Ε. του Επιμελητηρίου Καβάλας.

**ΜΑΡΚΟΣ ΔΕΜΠΑΣ (Πρόεδρος της ΔΕ του Επιμελητηρίου Καβάλας):** Ευχαριστώ πολύ. Κατ’ αρχάς πρόκειται για μια πολύ θετική εξέλιξη. Επιτέλους το Εμπορικό Λιμάνι Καβάλας, που πάντοτε, σαν Επιμελητήριο και σαν επιχειρηματικότητα της περιοχής, το θέλαμε να μεγαλώσει, το θέλαμε να είναι ενισχυμένο και να μπορεί να εξυπηρετεί τις επιχειρήσεις όχι μόνο της Καβάλας, αλλά και των γειτονικών Νομών, όπως είναι η Δράμα, η Ξάνθη, αλλά και ευρύτερα της ενδοχώρας της περιοχής που είναι η Βουλγαρία αλλά θα έλεγα ακόμη και η Ρουμανία.

Επομένως, η εξέλιξη αυτή της παραχώρησης σε ένα δυνατό θα λέγαμε εταιρικό σχήμα, ένα κονσόρτσιουμ το οποίο θα επενδύσει στην περιοχή και σύμφωνα με αυτά τα οποία γνωρίζουμε με συναντήσεις που είχαμε με στελέχη του κονσόρτσιουμ, πραγματικά μας δίνει την αισιοδοξία ότι το Λιμάνι της Καβάλας θα παίξει τον αναπτυξιακό ρόλο που τόσα χρόνια όλες οι επιχειρήσεις επιθυμούμε. Πόσο μάλιστα τώρα, που τα τελευταία χρόνια και εξαιτίας του ακριβού μεταφορικού κόστους, του οδικού μεταφορικού κόστους, όπου ένα κοντέινερ για να φύγει από την περιοχή της Καβάλας ή της Δράμας χρειάζεται 800 με 1.000 ευρώ, θα είναι πολύ πιο φθηνά, το Λιμάνι της Καβάλας με τις νέες επενδύσεις θα παίξει αυτόν τον ουσιαστικό ρόλο.

Είμαστε και εμείς εδώ σαν Επιμελητήριο, σαν επιχειρηματικότητα να βοηθήσουμε στην εξέλιξη της επένδυσης και πραγματικά είμαστε αισιόδοξοι ότι πραγματικά θα πάρει σάρκα και οστά, θα λέγαμε, αυτός ο σχεδιασμός που χρόνια είχαμε για ένα μεγάλο, για ένα δυνατό εμπορικό λιμάνι μεταξύ της Αλεξανδρούπολης και της Θεσσαλονίκης.

Επομένως επαυξάνουμε αυτή την πρωτοβουλία παραχώρησης του λιμανιού και ευελπιστούμε σύντομα οι επενδύσεις να πάρουν σάρκα και οστά και σύντομα το εμπορικό λιμάνι της Καβάλας, πραγματικά, να πάρει, θα λέγαμε, το δρόμο που του αξίζει. Ευχαριστούμε που μας καλέσατε.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Ευχαριστούμε και εμείς για τη συμμετοχή σας και για την ανάπτυξη των απόψεών σας κύριε Δέμπα. Καλό μεσημέρι και σε εσάς. Πάμε στον κύριο Άγγελο Βλάχο, ο οποίος είναι Διευθύνων Σύμβουλος του Οργανισμού Λιμένος Καβάλας.

**ΑΓΓΕΛΟΣ ΒΛΑΧΟΣ (Διευθύνων Σύμβουλος του Οργανισμού Λιμένος Καβάλας (ΟΛΚ)**):

Σε συνέχεια των όσων ήδη έχουν ειπωθεί, κυρίες και κύριοι βουλευτές, οι εργασίες κατασκευής του εμπορικού λιμένα Φίλιππος ΙΙ ξεκίνησαν μερικές δεκαετίες πριν. Ολοκληρώθηκαν, όμως, σχετικά πρόσφατα, το Μάρτιο του 2019.

Το σημερινό εμπορικό λιμάνι διαθέτει κρηπιδώματα μήκους 910 μέτρων, ένα βάθος που ξεπερνάει τα 12 μέτρα και το καθιστά πράγματι προνομιακό για τα λιμάνια της βόρειας Ελλάδας και ένα χώρο διακίνησης και αποθήκευσης φορτίων, περίπου 282 στρέμματα.

Με τις υφιστάμενες υποδομές, μπορούν να εξυπηρετηθούν ταυτόχρονα δύο πλοία μήκους 190 μέτρων και ένα πλοίο Ro-Ro.

Αδιαμφισβήτητα λοιπόν, στις συνθήκες αυτές, σηματοδοτείται μια νέα προοπτική, όχι μόνο για την πόλη της Καβάλας και για τις γύρω περιοχές, αλλά γενικότερα για τη βόρεια Ελλάδα. Ο Φίλιππος ΙΙ αποτελεί αυταπόδεικτα την πύλη για τα ανατολικά βαλκάνια, με έμφαση στην παροχή ολοκληρωμένων υπηρεσιών και δυνατότητες ολόπλευρης διακίνησης και διαχείρισης ξηρού και χύδην φορτίων, κοντέινερ, Ro-Ro, με εγγύτητα στην Εγνατία.

Ο συνδυασμός ανάπτυξης της χερσαίας ζώνης αναφέρεται εδώ στα απαραίτητα έργα υποδομής και κυρίως σε πάσης φύσεως απαραίτητους αποθηκευτικούς χώρους που πρέπει να γίνουν μαζί με την ποθούμενη σιδηροδρομική διασύνδεση, που ήδη έχει εξαγγελθεί και επιβεβαιωθεί πρόσφατα, θα εκτινάξει τις επιδόσεις του λιμανιού.

Στη συμβολική αυτή στιγμή της μετάβασης, η διεύρυνση της δυναμικής του Φίλιππος ΙΙ, δύναται να αλλάξει τον εμπορικό χάρτη ολόκληρης της περιφέρειας ανατολικής Μακεδονίας και Θράκης, αποφέροντας οικονομικά, κοινωνικά και λοιπά οφέλη, στο σύνολο των εμπλεκομένων, στους μετόχους, στους εργαζόμενους, στους παρόχους, στους κοινωνικούς εταίρους και προφανώς, στην εθνική οικονομία.

Από πλευράς του Οργανισμού Λιμένος Καβάλας, θα εστιάσω συνοπτικά στα εξής τρία σημεία.

Η περαιτέρω βιωσιμότητα της εταιρείας μας, της ΟΛΚ Α.Ε., που διατηρεί τρεις ακόμη λιμενικές εγκαταστάσεις στην περιοχή, υπό δημόσιο έλεγχο και κυριότητα, παραμένει δεδομένη στις νέες συνθήκες που διαμορφώνονται μετά την υποπαραχώρηση.

Δεύτερον, προβλέπεται να πραγματοποιηθούν από την κοινοπραξία όλες οι απαραίτητες επενδύσεις που έχουν, ήδη εξαγγελθεί, με βάση και τη σύμβαση παραχώρησης, προκειμένου για την υλοποίηση των επιχειρησιακών στόχων, που προσδοκά η τοπική κοινωνία, η ευρύτερη περιοχή, η εθνική οικονομία.

Τρίτον, ειδικά αναφορικά με το προσωπικό, επισημαίνουμε πως στην παρούσα φάση στο Φίλιππο ΙΙ υπάρχει μόνο ένας μόνιμος εργαζόμενος, ο οποίος εφόσον το επιθυμεί, θα απορροφηθεί ασφαλώς από τον ΟΛΚ Α.Ε..

Επομένως και κατόπιν αυτών, κατά την άποψη μας, δεδομένων και των όσων αναλυτικών έχουν ήδη ακουστεί, δεν υπάρχει κάποια αμφιβολία για τις προοπτικές που ανοίγονται για τον υποπαραχωρούμενο λιμένα Φίλιππος ΙΙ, εφόσον υλοποιηθούν οι απαραίτητες επενδύσεις σε υλικούς πόρους και σε ανθρώπινο δυναμικό.

Θα ήθελα για τη θέση αυτή, εξ ονόματος της ΟΛΚ Α.Ε. να ευχηθώ τα καλύτερα στο Φίλιππος ΙΙ για τη νέα εποχή. Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εμείς ευχαριστούμε.Τον λόγο έχει ο κ. Απόστολος Ντάλλας, Πρόεδρος της Ομοσπονδίας Υπαλλήλων Λιμανιών Ελλάδας.

 **ΑΠΟΣΤΟΛΟΣ ΝΤΑΛΛΑΣ (Πρόεδρος της Ομοσπονδίας Υπαλλήλων Λιμανιών Ελλάδας (ΟΜΥΛΕ)):** Ευχαριστώ πολύ κύριε Πρόεδρε.

Από εμένα θα ακούσετε αρνητικά σχόλια για την ιδιωτικοποίηση, γιατί πρόκειται για ιδιωτικοποίηση και γιατί πρόκειται για υπο-παραχώρηση, η οποία γίνεται, κατά τη γνώμη μας, με όρους, τουλάχιστον, μη κερδοφόρους, που δεν θα έχουν αποτέλεσμα.

Πρώτα και κύρια, πρέπει να πούμε ότι είναι μια υπο-παραχώρηση, η οποία γίνεται για πάρα πολλά χρόνια, που καταντάει σχεδόν πώληση. Και δεύτερον, θέλουμε να τονίσουμε, ότι και το τίμημα είναι πάρα πολύ λίγο και είναι πάρα πολύ δυσανάλογο με την αξία που θα μπορούσε να αποκτήσει ο «Φίλιππος ΙΙ».

Περαιτέρω όμως, πρέπει να πούμε ότι σε όλη αυτή την υπο-παραχώρηση δεν υπάρχει καμία αναφορά και καμία παρουσία του δημόσιου τομέα και του δημόσιου ελέγχου. Ο δημόσιος έλεγχος, ουσιαστικά, λείπει σε όλη αυτή την διαδικασία και σε όλον αυτόν τον τρόπο λειτουργίας της εταιρείας που προκύπτει στο μέλλον.

Βεβαίως, δεν μιλάμε καθόλου και δεν υπάρχει και καμία αναφορά – πράγμα, το οποίο εμάς τους εργαζόμενους, μας απασχολεί πάρα πολύ - για το μέλλον των εργαζομένων, για τις εργασιακές σχέσεις και για το εργασιακό καθεστώς των εργαζομένων στην εταιρεία. Μάλιστα, μια μικρή αναφορά που γίνεται, γίνεται στο να δημιουργήσει όρους μη περιορισμού του δικαιώματος, του να προλαμβάνει και να λειτουργεί όπως θέλει η εταιρεία.

Όλο αυτό το θέμα δημιουργεί σε εμάς την αίσθηση, ότι θα επαναληφθεί μια κατάσταση, η οποία θα δημιουργήσει ένα λιμάνι εκ του μηδενός, χωρίς καμία ρύθμιση για τους εργαζόμενους, χωρίς καμία πρόβλεψη για τις αμοιβές τους, χωρίς καμία πρόβλεψη για θέσεις εργασίας – αριθμό θέσεων, εννοώ – και για προσλήψεις και για τον τρόπο που θα γίνονται. Όλα αυτά, δυστυχώς, μας αναγκάζουν να θεωρούμε, ότι θα πρέπει να δημιουργηθούν προϋποθέσεις ελέγχου για τα εργασιακά θέματα και να δημιουργηθούν προϋποθέσεις για ρυθμίσεις γύρω από τα εργασιακά θέματα.

Τελειώνοντας, θέλω να πω, ότι θα πρέπει να προβλεφθεί μια σχέση και μια δυνατότητα των υπολοίπων εργαζομένων του Οργανισμού Λιμένα, να παρέχουν υπηρεσίες, βεβαίως με τη σύμφωνη γνώμη τους και στην νέα εταιρεία. Παράλληλα, θέλουμε να τονίσουμε, ότι υπάρχει άμεση ανάγκη να προβλεφθεί η ύπαρξη και η εφαρμογή του γενικού κανονισμού προσωπικού που, ήδη, ισχύει στον Οργανισμό Λιμένα Καβάλας και η εφαρμογή, έστω αυτής της κουτσουρεμένης, μνημονιακής συλλογικής σύμβασης, μέχρι το διάστημα που θα μπορέσουν οι εργαζόμενοι του Προβλήτα «Φίλιππος ΙΙ», να εργαστούν, να αποκτήσουν μια οντότητα και να αποκτήσουν ένα σωματείο, έτσι ώστε, να μπορούν να διαπραγματευθούν ελεύθερα με τον εργοδότη τους, συλλογικές συμβάσεις ελεύθερες, όπως και γενικό κανονισμό προσωπικού.

Όλα αυτά τα λέμε, γιατί είναι απαραίτητο σε τέτοιες συνθήκες οι εργαζόμενοι να έχουν και τις κάλυψής τους και να μην οδηγούνται σε εργολαβίες και υπεργολαβίες, οι οποίες ουδεμία κάλυψη προσφέρουνε και οι οποίες ακόμα και την όποια εργασία που παρέχεται την θεωρούν μονίμως έκτακτη και είναι του ενός μεροκάματου δηλαδή, κάθε μέρα ένα καινούργιο μεροκάματο αν υπάρχει. Αυτό δυστυχώ δεν είναι …..

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε. Εμείς να κάνουμε μια προσπάθεια και πάλι να συνδεθούμε με τον Γραμματέα του Εργατοϋπαλληλικού Κέντρου Καβάλας, κύριο Χρήστο Ασλανίδη, λοιπόν, σας ακούμε έχετε το λόγο.

**ΧΡΗΣΤΟΣ ΑΣΛΑΝΙΔΗΣ (Γενικός Γραμματέας του Εργατοϋπαλληλικού Κέντρου Καβάλας):** Χριστός Ανέστη, Χρόνια πολλά σε όλους. Το Εργατοϋπαλληλικό Κέντρο Καβάλας τάσσεται με την πρόταση του Σωματείου Άγιος Νικόλαος και κατ’ επέκταση της Ομοσπονδίας Φορτοεκφορτωτών.

Αυτό που ζητάμε είναι να διασφαλιστούν οι υπάρχουσες θέσεις εργασίας και σαφέστατα μακάρι το λιμάνι μας να πάει καλά και να αυξηθούν.

Επίσης, θα συμφωνήσουμε με όλους τους Φορείς ότι είναι αναγκαία η σιδηροδρομική σύνδεση με το λιμάνι, για να μπορέσει να αναπτυχθεί.

Δεν έχω να προσθέσω κάτι άλλο σας ευχαριστώ πάρα πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς κύριε Ασλανίδη. Είδατε κύριε Λαζαρίδη, κύριε Εισηγητά παρότι βόρειοι Λακωνίζουν εξαιρετικά οι συμπατριώτες σας.

Υπάρχει κάποιο ερώτημα κυρίες και κύριοι συνάδελφοι;

Κοιτάξτε δεν είναι υποχρεωτικός ο κύκλος γι’ αυτό ρωτάω ποιοι συνάδελφοι θέλουν να κάνουνε ερώτημα, να διατυπώσουμε σύντομα το ερώτημά μας.

Να διευκρινίσουμε, λοιπόν, σε ποιον απευθυνόμαστε σε ποιον Φορέα και να δοθεί και η απάντηση αμέσως μετά.

Ξεκινάμε με τα ερωτήματα καταρχάς. Έχει σηκώσει πρώτος το χέρι του ο κύριος Κόντης. Θα ακολουθήσει αμέσως μετά ο κύριος Φωτόπουλος, η κυρία Φωτίου και μια επισήμανση τύπου ερώτηση, διευκρίνιση, απάντηση, ο κύριος Λαζαρίδης το κλείσιμο και θα κλείσουμε έτσι. Ξεκινάμε κύριε Κόντη έχετε το λόγο.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. ΣΠΑΡΤΙΑΤΕΣ):** Ευχαριστώ κύριε Πρόεδρε. Καλωσορίζω και τους Φορείς. Εχω δυο, τρεις ερωτήσεις μικρές προς τον κύριο Ελευθεριώτη. Αν κατάλαβα καλά είστε Πρόεδρος του Διοικητικού Συμβουλίου της Ομοσπονδίας των…

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Μισό λεπτό κύριε Κόντη.Παρακαλώ ακούστε είναι πολύ απλή διαδικασία.

Κύριε Κόντη, ξέρουμε την επιχειρηματική σας δραστηριότητα στα Λιμάνια και καταλαβαίνουμε και την ευαισθησία σας.

Θέλω να διευκρινίσω το εξής: ο κάθε Βουλευτής είτε είναι Εισηγητής τώρα ρωτούμε και ως Βουλευτές και ως Εισηγητές, διατυπώνει τα ερωτήματά του με κλειστό τρόπο, διευκρινίζει απολύτως σε ποιον Φορέα απευθύνεται. Μπορεί να κάνει και τρία ερωτήματα σε τρεις διαφορετικούς φορείς. Οι φορείς προσέχουν αυτά που λένε οι Βουλευτές και αμέσως μετά τους δίνουμε το λόγο να απαντήσουν.

Συνεχίζουμε, λοιπόν, κύριε Κόντη.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. ΣΠΑΡΤΙΑΤΕΣ):** Ναι, για να πω και νακαταλάβετε, γιατί είπε και ο κύριος Πρόεδρος είμαι πρώην Πρόεδρος Εμπορικού Ναυτικού ποντοπόρος, αλλά έχω και γραφείο που κάνω πρακτορείες στη Βραζιλία. Τρία γραφεία σχετικά. Δηλαδή φορτοεκφορτώνω πλοία και εγώ, για να καταλάβετε. Συνεπώς γι’ αυτό σας ρώτησα και όχι απαξιωτικά, υπό την έννοια των στοιβαδόρων ή όλων των εμπλεκομένων αυτών που δένουν τα πλοία, όλων έτσι;

Άκουσα πριν από τον κύριο του Λιμένος Καβάλας ή από τον κύριο Δήμαρχο ότι υπάρχει μόνο ένας μόνιμος υπάλληλος στη στοίβα στο λιμάνι. Εγώ θέλω να ρωτήσω, επειδή έχει δύο ντόκους μεγάλους και ένα μικρότερο από ό,τι άκουσα, έχετε εκφορτώσει ή φορτώσει δύο πλοία ταυτόχρονα εκεί στο λιμάνι.

Το δεύτερο είναι, αυτό πηγαίνει και σε εσάς, αλλά και στον κ. Ντάλλα, εάν θεωρείτε ότι πρέπει να υπάρχει μόνιμο προσωπικό στη στοίβα. Εγώ το θεωρώ αυτό γιατί νομίζω ότι η εμπειρία βοηθάει και στην ταχύτητα φόρτωσης και εκφόρτωσης, αλλά και δεν μπορούμε να φέρνουμε κατά καιρούς διάφορα άτομα τα οποία θα μας ξεφορτώσουν ή φορτώσουν ένα πλοίο και νομίζω ότι αυτό είναι ένα σημείο το οποίο πρέπει να προσέξουμε και να το εγγυηθούν αυτοί οι οποίοι αναλαμβάνουν την υπο - παραχώρηση. Θα πρέπει να υπάρχει αξιολογημένο προσωπικό μόνιμα εργαζόμενο στο λιμάνι με μακροχρόνιες συμβάσεις και το οποίο θα είναι καταρτισμένο.

Αυτό έχετε φροντίσει, έχετε συζητήσει να γίνει και θεωρείτε ότι πρέπει να υπάρχει; Εγώ, για παράδειγμα, όταν κάνω στοίβα σε κοντέινερ ή σε άλλου είδος γενικού φορτίου πλοία, έχω τουλάχιστον έξι άτομα στην κάθε πόστα.

Δεν ξέρω πώς δουλεύουν εδώ στην Ελλάδα, αλλά είχα φτάσει να έχω και 12. Θα πρέπει, όμως, να είναι ανάλογη και η σχέση εργαζομένων και κόστους ώστε να μην ανέβει ο τόνος φόρτωσης ή εκφόρτωσης, γιατί το έχω πάθει και αυτό και νομίζω ότι είναι ένα θέμα που θα απασχολεί. Μπορεί το λιμάνι, δηλαδή, από καλό και προσιτό, να γίνει πολύ ασύμφορο εάν οι ιδιοκτήτες θεωρούν ότι μπορούν να κερδοσκοπήσουν ανεβάζοντας μόνο την τιμή του τόνου φόρτωσης ή εκφόρτωσης.

Αυτά είναι σημεία που νομίζω πρέπει να τα συζητήστε μαζί τους, αλλά αυτό που εστιάζω εγώ και θέλω να μου πείτε εάν συμφωνείτε είναι ότι πρέπει να υπάρχει μόνιμη εργασία, μόνιμη απασχόληση εξειδικευμένων ατόμων, τόσο στη στοίβα, όσο και σε όλες τις εργασίες από αυτούς που σημειώνουν το φορτίο, τους χειριστές των γερανών κ.λπ.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Σας ευχαριστώ πάρα πολύ.

Το λόγο έχει ο κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»)**: Σας ευχαριστώ, κύριε Πρόεδρε.

Να ευχαριστήσω με τη σειρά μου τους φορείς για την ενημέρωση που είχαμε.

Θα ξεκινήσω με μια σύντομη ερώτηση προς τον κ. Μουριάδη, τον Δήμαρχο Καβάλας, εάν υπάρχουν αντισταθμιστικά οφέλη τα οποία μπορεί να έχει συζητήσει ή να τον έχουν ενημερώσει από το κονσόρτσιουμ, πέρα από το γεγονός της αναδάσωσης της περιοχής των Άσπρων Χωμάτων.

Η δεύτερη ερώτηση είναι προς τον κ. Δέμπα, Πρόεδρο της διοίκησης του Επιμελητηρίου. Είπε ότι, από τις συναντήσεις που έκανε με το κονσόρτσιουμ, ενημερώθηκαν για τις επενδύσεις. Eμείς δεν μπορούσαμε να έχουμε πρόσβαση στο business plan, άρα εάν έχει κάτι να μας πει θα ήταν προς τη σωστή κατεύθυνση για να αποκτήσουμε κι εμείς καλύτερη εικόνα το τι θα γίνει.

Τρίτη ερώτηση προς τον κ. Βλάχο, από τον Οργανισμό Λιμένα. Ανέφερε ως συγκριτικό πλεονέκτημα το βάθος το οποίο έχει το λιμάνι της Καβάλας και επειδή εγώ δεν έχω τέτοιες τεχνικές γνώσεις, η πρώτη ερώτηση είναι εάν γνωρίζει εάν μπορεί να φιλοξενήσει εκτός από πλοία του εμπορικού ναυτικού και πλοία του πολεμικού ναυτικού και η δεύτερη εάν είναι ευχαριστημένος με τα αντισταθμιστικά οφέλη τα οποία θα εισπράξει ο Οργανισμός Λιμένος σε σχέση και με την αξία του λιμανιού.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Σας ευχαριστώ πολύ, κ. Φωτόπουλε.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Κατρίνης Μιχαήλ, Πάνας Απόστολος, Παρασύρης Φραγκίσκος (Φρέντυ), Μιχαηλίδης Σταύρος, Χριστοδουλάκης Εμμανουήλ (Μανώλης), Στολτίδης Λεωνίδας, Δελής Ιωάννης, Κομνηνάκα Μαρία, Συντυχάκης Εμμανουήλ, Φωτόπουλος Στυλιανός, Χήτας Κωνσταντίνος, Φωτίου Θεανώ, Τσακαλώτος Ευκλείδης, Δημητριάδης Πέτρος, Κόντης Ιωάννης, Βρεττός Νικόλαος, Δελβερούδης Κομνηνός, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.

Το λόγο έχει η κυρία Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Ευχαριστώ πολύ, κύριε Πρόεδρε.

Να σας ευχαριστήσω κι εγώ όλους τους φορείς. Ήταν αρκετά κατατοπιστικός ο λόγος σας και οι τοποθετήσεις σας. Πιο ειδικά, όμως, έχω τις εξής απορίες όσον αφορά το ΤΑΙΠΕΔ και τον εκπρόσωπό του.

Ποια ήταν η αποτίμηση και σε τι στοιχεία στηρίχτηκε.

Δεύτερον. Η κοινοπραξία, ως γνωστόν, που επελέγη - να μη σας ρωτήσω γιατί από τα τέσσερα σχήματα στο ένα, γιατί τα γνωρίζουμε λίγο ως πολύ πώς γίνονται αυτά – δεν πληροί έναν από τους βασικούς όρους του διαγωνισμού, την ύπαρξη διαχειριστή λιμενικών εγκαταστάσεων. Εσείς ξέρετε εάν υπάρχει, κατατέθηκε δάνεια εμπειρία, δηλαδή ότι κάποιος άλλος θα έχει αυτή την εμπειρία και θα το κάνει κι εάν ναι, ποια ήταν η εταιρεία και γιατί δεν συμπεριλήφθηκε στη σύμβαση παραχώρησης.

Όπως ξέρουμε όλοι, στο νόμο 4597 του 2019, έπρεπε να υπάρχει με βάση αυτό το νόμο μελέτη βιωσιμότητας του Οργανισμού Λιμένος Καβάλας πριν προχωρήσει η παραχώρηση του Φίλιππου ΙΙ. Έγινε η μελέτη και ποιο είναι το αποτέλεσμά της; Είναι επαρκές το αντάλλαγμα που θα εισπράττει ο ΟΛΚ για να μη διαταραχθεί η βιωσιμότητά του; Αν κατάλαβα καλά, είπατε ότι η βιωσιμότητα είναι εξασφαλισμένη.

Τέλος, γιατί στην Ηγουμενίτσα έχουμε τόσες πολλές δικλείδες ασφαλείας ως προς την κλιματική κρίση, ως προς τα περιβαλλοντικά και εδώ δεν έχουμε;

Σας απασχολεί αυτό ή όχι;

Για τον Οργανισμό Λιμένος Καβάλας, θα ήθελα να αναφέρετε αναλυτικά τα έσοδα από τον Φίλιππο ΙΙ. Ποια είναι η συμβολή του στο συνολικό κύκλο εργασιών του Οργανισμού Λιμένος Καβάλας στην κερδοφορία του; Θα είναι όντως βιώσιμος την επόμενη μέρα ο ΟΛΚ; Έπρεπε να γίνει μελέτη βιωσιμότητας του Οργανισμού πριν προχωρήσει η παραχώρηση; Τελικά, έχω μείνει εμβρόντητη ότι ένας είναι ο εργαζόμενος και μισθοδοτούμενος στην προβλήτα.

Πόσοι εργαζόμενοι συνολικά υπάρχουν στον Φίλιππο ΙΙ και σε τι κόστος ανέρχεται η μισθοδοσία τους;

Για την τοπική αυτοδιοίκηση πρώτου και δεύτερου βαθμού. Το ότι δεν υπάρχουν δεσμευτικές επενδύσεις ή για να το πω αλλιώς, είστε ευχαριστημένοι με τις επενδύσεις που γίνονται στον τόπο; Με αυτά τα χρήματα και αυτές τις επενδύσεις;

Σας φτάνουν;

Όλα αυτά που είπατε οι περισσότεροι από εσάς περί της ανάπτυξης, να φύγει το τελωνείο και να αναπτυχθεί το κτίριο που δεν υπάρχει στην παραχώρηση, τι ακριβώς εννοείτε;

Πως θα γίνουν αυτά;

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Το λόγο έχει ο κ. Λαζαρίδης.

**ΜΑΚΑΡΙΟΣ ΛΑΖΑΡΙΔΗΣ (Εισηγητής της Πλειοψηφίας):** Ευχαριστώ, κ. Πρόεδρε. Θέλω να ξεκαθαρίσουμε ένα δύο πραγματάκια σχετικά με τα ζητήματα που έχουν να κάνουν με τους εργαζόμενους.

Άκουσα με πολύ μεγάλη προσοχή και τον κύριο Λευθεριώτη και τον Γενικό Γραμματέα του Εργατοϋπαλληλικού Κέντρου Καβάλας, τον κύριο Ασλανίδη.

Να ξεκαθαρίσουμε, λοιπόν, ότι στις λιμενικές εγκαταστάσεις του Φίλιππου ΙΙ, στις προβλήτες εκεί, όντως υπάρχει ένας εργαζόμενος στην ΟΛΚ Α.Ε., ο οποίος θα μπορέσει να απορροφηθεί από τον Οργανισμό.

Και το λέω αυτό, γιατί αυτή η κυβέρνηση επιδεικνύει αυτά τα 5 χρόνια ιδιαίτερες ευαισθησίες και προβλέψεις για τους εργαζόμενους, αυξάνοντας τους μισθούς, αυξάνοντας τις συντάξεις.

Άρα, αυτό να είναι πάρα πολύ καθαρό ότι και για εμάς είναι προτεραιότητα. Από εκεί και πέρα, υπάρχουν και άλλοι 15 με 20 εργαζόμενοι που έχουν σχέσεις και συμβάσεις εργασίας με τις εταιρείες και τα πλοία που κάνουν τις φορτοεκφορτώσεις. Όμως, ο ένας εργαζόμενος που δουλεύει από την ΟΛΚ Α.Ε στο Φίλιππου ΙΙ η θέση του θα διατηρηθεί εφόσον το επιθυμεί.

Αυτό ήθελα να επισημάνω.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Το λόγο έχει ο κ. Λευθεριώτης.

**ΣΥΜΕΩΝ ΛΕΥΘΕΡΙΩΤΗΣ (Πρόεδρος του Δ.Σ. της Ομοσπονδίας Φορτοεκφορτωτών Ελλάδος (ΟΦΕ) και εκπρόσωπος του Συλλόγου Υπαλλήλων του Οργανισμού Λιμένος Καβάλας (ΟΛΚ)):** Ευχαριστώ, κύριε Πρόεδρε.

Κατ’ αρχήν, να σας πω ότι οι εργαζόμενοι στο Σωματείο Λιμενεργατών Καβάλας «Άγιος Νικόλαος», με Πρόεδρο τον κύριο Παρδαλίδη -δεν θυμάμαι πόσα χρόνια είναι Σωματείο, είναι τόσα πολλά που δεν θυμάμαι- είναι πιστοποιημένοι. Είναι 32 ή 35 άτομα λιμενεργάτες, καθώς και 5 χειριστές.

Για το ερώτημά σας για την Ομοσπονδία μας, είναι όλες οι κατηγορίες των λιμενεργατών. Δεν είναι μόνο στιβαδόροι, όπως είπατε, αλλά είναι και καβοδέτες, είναι και λιμενεργάτες εντός πλοίου και εκτός πλοίου. Στην Ομοσπονδία μας έχουμε και τις Κεντρικές Λαχαναγορές, τους Αγροτικούς Συνεταιρισμούς παλαιότερα, Υπεραστικά Λεωφορεία κ.λπ.

Όμως, ας πάμε στο λιμάνι, τώρα. Οι πιστοποιήσεις όλες αυτές, που έχει βγάλει η Ομοσπονδία για όλα της τα μέλη, σηματοδοτούν την εξειδίκευση πλέον στις σύγχρονες τεχνολογίες όλων αυτών των εργαζομένων.

Δεν θα μπορέσεις να τους πεις ως «χαμάληδες» που λέγαμε παλιά. Τούς λέμε λιμενεργάτες και έχουν και μια πολύ μεγάλη τιμή. Μάλιστα, μπορούν να ξεφορτώσουν 2 και 3 πλοία, καθώς τούς το επιτρέπει η αριθμητική τους δύναμη, αλλά και η εκπαίδευση, η οποία έχει πραγματοποιηθεί όλα αυτά τα χρόνια.

Θυμίζω –και νομίζω ότι απευθύνομαι στον κύριο Λαζαρίδη- ότι το επάγγελμα έχει ανοίξει δύο φορές. Δεν είναι υποχρεωτικό, λοιπόν, να πάρετε εμάς. Όμως, όπως είπα και στον κύριο Υπουργό, φροντίστε να έχετε κάποιους κανόνες, ούτως ώστε να είμαστε ανταγωνιστικοί. Δεν έχουμε αντίρρηση, το είπα από την αρχή. Αλλά, να υπάρχουν ίδια μέτρα και ίδια σταθμά. Μην μπαίνει ένας εργολάβος μέσα, χρησιμοποιώντας άλλες μεθόδους. Ας βγάλει και εκείνος τα ίδια με εμάς –καμία αντίρρηση. Αλλά, εξειδίκευση 50, 60 χρόνων και θα πάτε να πάρετε άλλους;

Για τις τιμές και το πώς θα ξεφορτωθεί ένα πλοίο, να κάτσουμε να το συζητήσουμε.

Ευχαριστώ πάρα πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Και εμείς ευχαριστούμε, κύριε Λευθεριώτη. Το λόγο έχει τώρα ο κ. Ντάλλας, για να απαντήσει στην ερώτηση του κυρίου Κόντη.

**ΑΠΟΣΤΟΛΟΣ ΝΤΑΛΛΑΣ (Πρόεδρος της Ομοσπονδίας Υπαλλήλων Λιμανιών Ελλάδας (ΟΜΥΛΕ)):** Ευχαριστώ, κύριε Πρόεδρε.

Έγιναν δύο ερωτήσεις, η μία ήταν του κυρίου Κόντη.

Εμείς δηλώνουμε ότι είναι απαραίτητο και πρέπει να υπάρξει μόνιμο προσωπικό στο λιμάνι, διότι αλλιώς πώς θα λειτουργήσει. Και δεν εστιάζεται μόνο σε αυτό. Χρειάζεται και προσωπικό που θα λειτουργεί τα υπόλοιπα –την υποστήριξη του Λιμένα, την οργάνωση του Λιμένα. Όλα αυτά είναι, αυτήν τη στιγμή, στον αέρα.

Το δεύτερο θέμα, που είναι και πιο σημαντικό, είναι ότι κανένας δεν εγγυάται ότι και οι συνάδελφοί μας, τους οποίους εκπροσωπεί ο κ. Λευθεριώτης, θα μπορούν να εργαστούν στο λιμάνι. Μάλιστα και το γεγονός ότι, τον τελευταίο καιρό, ανδρώνονται κάποιες εργολαβικές εταιρείες, είναι πάρα πολύ πιθανό να βρεθούν και να εργαστούν κάποιοι - αφού στο νομοσχέδιο γίνεται λόγος περί ξένων- μέσω οργανισμών και εταιρειών και μάλιστα με πολύ άσχημους όρους και για τους ίδιους.

Τώρα, σε ό,τι αφορά το γεγονός του ενός εργαζομένου, που είναι συνάδελφός μας. Ο συγκεκριμένος συνάδελφος είναι υπάλληλος του Οργανισμού Λιμένος Καβάλας, ο οποίος και παραμένει και μάλιστα είναι χειριστής καραβιών. Άρα, αν πρόκειται αυτός ο συγκεκριμένος συνάδελφος να μεταφερθεί, θα μεταφερθεί βεβαίως με τη θέλησή του και μόνο. Αυτός, όμως, ο συνάδελφος θα έχει πάρα πολλά προβλήματα και στο να κατοχυρώσει την προϋπηρεσία του, τη θέση του και ακόμα και την εκπαίδευσή του όλων αυτών των χρόνων, αλλά και το εύρος των μισθών του. Γι’ αυτό και το λέμε, με επίταση, να λυθεί το θέμα του και το πώς θα αμείβονται αυτοί οι άνθρωποι και το πώς θα εργάζονται αυτοί οι άνθρωποι.

Και βέβαια είναι απαραίτητο και πρέπει να το ξεκαθαρίσουμε ότι πρέπει να υπάρχει μόνιμο προσωπικό, διότι έτσι δομείται ένα λιμάνι. Και αυτό πρέπει να το λάβετε υπόψιν σας. Μάλιστα θέλω να πω ότι υπάρχει ένα παράδειγμα, τουλάχιστον, παρόμοιο, δεν είναι ακριβώς το ίδιο, που το έχουμε ζήσει και που είναι το παράδειγμα του Λιμανιού που δόθηκε στην πρώτη φάση της επαναχώρησης στον Πειραιά.

 Λέω, λοιπόν, ότι το παράδειγμα της COSCO δείχνει ότι εκεί έγιναν πράγματα, στήθηκαν πράγματα εκ του μηδενός με πάρα πολύ δυσμενέστερους όρους για τους εργαζόμενους από αυτούς που υπήρχαν στα Λιμάνια πριν. Αυτό είναι κάτι που θα πρέπει και η Βουλή να το λάβει υπόψη της και να του δώσει την πρέπουσα σημασία, γιατί μιλάμε για εργαζόμενους και, όπως είπε και ο κ. Λαζαρίδης, αυτοί οι άνθρωποι θα πρέπει να έχουν και καλύτερους μισθούς, όχι χειρότερους και καλύτερους όρους εργασίας.

 Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Ευχαριστώ και εγώ, κύριε Ντάλλα, να είστε καλά.

Το λόγο έχει ο κ. Μουριάδης να απαντήσει στις ερωτήσεις που υπέβαλε ο κ. Φωτόπουλος και η κυρία Φωτίου.

**ΘΕΟΔΩΡΟΣ ΜΟΥΡΙΑΔΗΣ (Δήμαρχος Καβάλας)**: Για τα αντισταθμιστικά δεν μπορώ να πω, αυτά θα μπορέσει να μας τα πει νομίζω ο Οργανισμός Λιμένος Καβάλας. Δεν μπορώ να απαντήσω εγώ σε αυτές τις ερωτήσεις.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Ρώτησε και κάτι η κυρία Φωτίου για την αξιοποίηση του κτιρίου του Τελωνείου, αν δεν κάνω λάθος, που το είπατε και εσείς την τοποθέτησή σας. Για αυτό το ζήτημα θέλετε να πείτε κάτι;

 **ΘΕΟΔΩΡΟΣ ΜΟΥΡΙΑΔΗΣ (Δήμαρχος Καβάλας)**: Το Τελωνείο είναι πολύ σημαντική υπόθεση, δηλαδή, πρέπει να φύγει οπωσδήποτε από μέσα από την πόλη, διότι εάν έχετε έρθει στην πόλη της Καβάλας, για να πάει κάποιος στο Τελωνείο διασχίζει σχεδόν όλο το κέντρο της Καβάλας με αποτέλεσμα, ιδίως τους καλοκαιρινούς μήνες, να δημιουργείται μεγάλο πρόβλημα συγκοινωνιακό, αλλά και μόλυνσης του περιβάλλοντος.

 Συνεπώς, το να φύγει το Τελωνείο είναι σημαντικό και από ό,τι ξέρω μέσα στους όρους είναι να κατασκευαστεί και Τελωνείο.

 **ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Δήμαρχε, σας ευχαριστούμε πολύ. Να είστε καλά.

**ΘΕΟΔΩΡΟΣ ΜΟΥΡΙΑΔΗΣ (Δήμαρχος Καβάλας)**: Εγώ σας ευχαριστώ, να είστε καλά. Καλό μεσημέρι.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Το λόγο έχει ο κ. Δέμπας πάλι για την ερώτηση του κυρίου Φωτόπουλου.

 **ΜΑΡΚΟΣ ΔΕΜΠΑΣ (Πρόεδρος της Δ.Ε. του Επιμελητηρίου Καβάλας)**: Ναι, άκουσα την ερώτηση.

Θα έχουμε μια σειρά συναντήσεων και η απάντηση είναι ότι εμείς σαν Επιμελητήριο και Επιχειρηματικότητα θέλουμε ένα δυναμικό εμπορικό Λιμάνι. Η δέσμευση των εταίρων αυτής της Ένωσης είναι ότι πράγματι θα γίνει μια σειρά επενδύσεων, όπου θα έχουν σχέση και με τη χερσαία ζώνη και με τους εξοπλισμούς, έτσι ώστε να μην έχουμε μόνο μεταφορά χύδην θα λέγαμε φορτίων, αλλά και δημιουργία μιας δυνατότητας κοντέινερ, αυτό που μας ενδιαφέρει ιδιαίτερα.

Για αυτό είχα μιλήσει και νωρίτερα, ότι υπάρχει μία μεγάλη ενδοχώρα, ιδιαίτερα για παράδειγμα ο Νομός της Δράμας που έχει πάνω από 50 - 60 κοντέινερ την εβδομάδα σε μάρμαρα τα οποία μπορούν να μετακινηθούν, πλέον, μέσα από το Λιμάνι της Καβάλας.

Δεν έχουμε δει το Business plan, όπως ερωτήθηκε πριν. Απλώς, μας έχει περιγράφει ότι και η χερσαία ζώνη και η κατασκευή του Τελωνείου και ο σύγχρονος εξοπλισμός θα εγκατασταθούν στο λιμάνι.

Επομένως, θα γίνουν κάποια εκατομμύρια ευρώ επενδύσεων, τα οποία θα βοηθήσουν την ανάπτυξη του λιμανιού.

Επίσης, όσον αφορά το Σωματείο των Λιμενεργατών, να τονίσω ότι είναι πολύ έμπειρο, έχει πολλές γνώσεις και πραγματικά μπορεί να βοηθήσει στην ανάπτυξη του λιμανιού μας.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε πολύ, κύριε Δέμπα.

Το λόγο έχει ο Διευθύνων Σύμβουλος του Οργανισμού Λιμένος Καβάλας (ΟΛΚ), κ. Άγγελος Βλάχος, ο οποίος θα απαντήσει στις ερωτήσεις που κατέθεσαν στην επιτροπή μας, ο κ. Φωτόπουλος και η κυρία Φωτίου.

**ΑΓΓΕΛΟΣ ΒΛΑΧΟΣ (Διευθύνων Σύμβουλος του Οργανισμού Λιμένος Καβάλας (ΟΛΚ)):** Σε σχέση με αυτό, που είπε στο ερώτημά του ο κ. Φωτόπουλος.

Ήδη, ο Λιμένας Καβάλας Φίλιππος ΙΙ, είχε φιλοξενήσει πλοία του Πολεμικού Ναυτικού. Επομένως, στο ερώτημα, αν μπορεί να το κάνει και στο μέλλον;

Ασφαλώς και μπορεί, γιατί τα βυθίσματά του είναι σχετικά υψηλά, ξαναλέω, για λιμάνι της Βόρειας Ελλάδας και διαθέτει εκτεταμένα κιγκλιδώματα. Προφανώς, έχει σημαντικές δυνατότητες.

Ως προς το ζήτημα που έθεσε τόσο η κυρία Φωτίου όσο και ο κ. Φωτόπουλος, για το ζήτημα του τιμήματος ή των αντισταθμιστικών οφελών.

Θα μου επιτρέψετε να σας πω, ότι αυτό δεν αφορά τον Οργανισμό Λιμένος Καβάλας, ούτε τον ομιλούντα, αυτό είναι θέμα του μετόχου, της ελληνικής πολιτείας και της σχετικής συμβάσης. Επομένως, δεν μπορώ να πάρω κάποια θέση σε αυτό.

Θα μπορούσε, όμως, να διαφωτίσει την Επιτροπή σας με δύο κουβέντες στο εργασιακό ζήτημα. Ένας είναι ο μόνιμος εργαζόμενος. Πράγματι, είναι εγγεγραμμένοι περίπου 30 ή και παρακαλώ στο Σωματείο. Πρέπει, όμως, να σας πω ότι ενεργοί είναι αρκετά λιγότεροι. Σε κάθε περίπτωση, οι άνθρωποι αυτοί έχουν ελεύθερη σχέση εργασίας.

Εάν μου επιτρέπετε, πολύ εύλογα ειπώθηκε ότι και με βάση την ευρωπαϊκή νομοθεσία που ενσωματώνεται και στην ελληνική έννομη τάξη, απαιτούνται σχετικές πιστοποιήσεις, οι οποίες ισχύουν αυτή τη στιγμή και υποθέτω θα ισχύουν και στο μέλλον για τους εργαζόμενους.

Όσον αφορά το ερώτημα της κυρία Φωτίου, για τη βιωσιμότητα.

Εγώ ισχυρίστηκα πως είναι εξασφαλισμένη η βιωσιμότητα, με βάση τις εκτιμήσεις που έχουμε ήδη κάνει.

Θα σας έλεγα ότι μέσα στην προηγούμενη πενταετία, εξαετία τα έσοδα του Λιμένος Καβάλας Φίλιππος ΙΙ κινούνται μεταξύ του 28% και 40%, 41% των εσόδων του Οργανισμού.

Να σημειώσω, όμως, εδώ ότι παρότι είναι ένα υψηλό ποσοστό τα έσοδα αυτά, συνεπάγονται πολύ υψηλό ποσοστό εξόδων, προκειμένου για δαπάνες συντηρήσεως, δεδομένου πως ο εξοπλισμός είναι σχετικά παλιός. Αυτό είναι, ακριβώς, που φιλοδοξούμε να θεραπεύσει η νέα κοινοπραξία, οι νέοι επενδυτές.

Αυτά από την πλευρά μου. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε πολύ, κύριε Βλάχο.

Το λόγο έχει ο Αντιπεριφερειάρχης Καβάλας, [εκπρόσωπος της Περιφέρειας Ανατολικής Μακεδονίας – Θράκης], κ. Θεόδωρος Μαρκόπουλος, από τον οποίο θα θέλαμε ένα σχόλιο στο ερώτημα της κυρίας Φωτίου, αν σας έχουν απασχολήσει γενικά μέσα σε αυτό το πλαίσιο τα γενικότερα αναπτυξιακά ζητήματα.

**ΘΕΟΔΩΡΟΣ ΜΑΡΚΟΠΟΥΛΟΣ (Αντιπεριφερειάρχης Καβάλας, [εκπρόσωπος της Περιφέρειας Ανατολικής Μακεδονίας – Θράκης]):** Βεβαίως, μας απασχολούν και γι’ αυτό υπαινίχθηκα, προηγουμένως, τον ρόλο της Περιφέρειας όσον αφορά και την αναπτυξιακή προσπάθεια στην περιοχή.

Τι κάνει η Περιφέρεια;

Η Περιφέρεια είχε έναν κουμπαρά, ο οποίος λέγεται «Περιφερειακό Επιχειρησιακό Πρόγραμμα», ο οποίος συγχρηματοδοτεί, όχι μόνο τον εαυτό της, αλλά και τους Οργανισμούς Λιμένος, όπως και άλλους φορείς της Περιφέρεια. Ταυτοχρόνως, διεκδικεί και χρηματοδοτήσεις, βέβαια, είναι δύσκολο αυτό, από τομεακά προγράμματα του Υπουργείου.

Επίσης, θέλουμε να προχωρήσουμε σε μια σειρά αλλαγών, όταν η νομοθεσία το επιτρέπει όσον αφορά και τον χωροταξικό σχεδιασμό της περιοχής.

Θέλουμε όμως να μπούμε και σε μία διαδικασία να μπορέσουμε να δρομολογήσουμε αλλαγές, οι όποιες θα λαμβάνουν υπ’ όψιν έναν διαφορετικό ρόλο όσον αφορά το λιμάνι μας από το οποίο έχουμε πλέον, υψηλές προσδοκίες.

Ολοκληρώνοντας, τονίζω ότι στην Καβαλά έχουμε την τύχη σε αντιδιαστολή με τις περισσότερες παραλιακές πόλεις της χώρας, ότι στην ουσία δεν έχουμε μόνο ένα λιμάνι, αλλά έχουμε πολλά λιμάνια, που συνιστούν ένα ολικό σύστημα που οι δραστηριότητες του ενός δεν εμπλέκονται στα άλλα.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς κύριε Αντιπεριφερειάρχα. Κλείνουμε τώρα όπως αρχίσαμε κυρίες και κύριοι συνάδελφοι, με το ΤΑΙΠΕΔ. Την αρχική τοποθέτηση έκανε ο κ. Παπαχρήστου, ο Νομικός Σύμβουλος του ΤΑΙΠΕΔ, αλλά βλέπω τώρα ότι είναι στο σύστημα και με μικρόφωνο η Senior Project Manager του Ταμείου Αξιοποίησης Ιδιωτικής Περιουσίας του ΤΑΙΠΕΔ, η κ. Μαρίνα Κουρή. Θέλετε να απαντήσετε εσείς στα ερωτήματα που έθεσε η κυρία Φωτίου κυρία Κουρή ή θα απαντήσει ο κ. Παπαχρήστος;

**ΜΑΡΙΝΑ ΚΟΥΡΗ (Senior Project Manager του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ)):** Θα απαντήσει ο κ. Παπαχρήστος.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εσείς θέλετε να πείτε μια κουβέντα γιατί δεν μπορέσαμε να συνδεθούμε προηγουμένως;

**ΜΑΡΙΝΑ ΚΟΥΡΗ (Senior Project Manager του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ)):** Όχι. Εγώ είμαι από την αρχή και σας ακούω κανονικά. Έκανε τον πρόλογο ο κ. Παπαχρήστος, ακούω κανονικά.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εξαιρετικά.

**ΜΑΡΙΝΑ ΚΟΥΡΗ (Senior Project Manager του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ)):** Όπου χρειαστεί θα παρέμβω.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Όχι, γιατί ολοκληρώνεται με τον κ. Παπαχρήστου η συνεδρίαση μας. Οπότε σας ευχαριστώ και τους δύο. Κύριε Παπαχρήστου έχετε τον λόγο για τα ερωτήματα που έθεσε η κ. Φωτίου.

**ΓΕΩΡΓΙΟΣ ΠΑΠΑΧΡΗΣΤΟΥ (Νομικός Σύμβουλος Ταμείου Ανάκαμψης Ιδιωτικής Περιουσίας του Δημοσίου (ΤΑΙΠΕΔ)):** Ναι. Ευχαριστώ καταρχάς για τα ερωτήματα την κυρία Υπουργό και Βουλευτή. Σε σχέση με θέματα αποτίμησης που έθεσε και τα θέματα του τεχνικού κριτηρίου και κατά πόσον πληρούνται αυτά.

Θα επαναλάβω αυτό που είπα στην αρχική μου τοποθέτηση, ότι δηλαδή ο διαγωνισμός, άρα και θέματα αποτιμήσεων αξίας αυτού, συσχέτισης του τιμήματος που υποβλήθηκε από τον επενδυτή και της αποτίμησης της συναλλαγής εν γένει αλλά και θέματα πλήρωσης των κριτηρίων, όπως το τεχνικό, ελέχθησαν εξονυχιστικά από το Ελεγκτικό Συνέδριο. Μάλιστα με δύο αποφάσεις του το Ελεγκτικό Συνέδριο ήλεγξε το διαγωνισμό και διαπίστωσε ότι δεν υπάρχει κώλυμα. Άρα, μπορώ να διαβεβαιώσω ότι όλα τηρήθηκαν, αλλιώς δεν θα είχαμε φτάσει στην υπογραφή της σύμβασης. Το ελεγκτικό συνέδριο θα είχε εντοπίσει ζητήματα.

Στο ερώτημα για το αν πραγματοποιήθηκε η μελέτη βιωσιμότητας θα την παραπέμψω στο σχετικό παράρτημα της κυρούμενης σύμβασης. Το παράρτημα 11.4 στα ληφθέντα υπόψη και πιο συγκεκριμένα αν δεν κάνω λάθος το υπ’ αριθμόν 13 ελήφθην υπόψη της σχετικής Υπουργικής Απόφασης που επέβαλε το αντισταθμιστικό, μνημονεύεται και η συγκεκριμένη μελέτη βιωσιμότητας η οποία εγκρίνεται οργανισμός είναι βιώσιμος. Στα θέματα της περιβαλλοντικής νομοθεσίας, να πω ότι το άρθρο 21 της σύμβασης παραχώρησης της κυρούμενης σύμβασης επιβάλλει για το νέο masterplan του επενδυτή να υπάρχει και στρατηγική μελέτη περιβαλλοντικών επιπτώσεων. Επομένως, σε εκείνη τη φάση θα μελετηθούν και θα διασφαλιστεί η συμμόρφωσή τους με την περιβαλλοντική νομοθεσία όλα τα έργα και οι επενδύσεις.

Συναφές προς αυτό, θέλω και ένα μικρό σχόλιο προς αυτό που είπε και ο κ. Περιφερειάρχης. Αυτό το όργανο που λειτουργεί στο Υπουργείο Ναυτιλίας και το οποίο θα κληθεί να ελέγξει το masterplan του επενδυτή, η Επιτροπή Σχεδιασμού και Ανάπτυξης Λιμένων σε αυτό το όργανο βάσει της νομοθεσίας, καλείται και γνωμοδοτεί και η Περιφέρεια και ο Δήμος. Άρα, η Τοπική Αυτοδιοίκηση θα έχει την ευκαιρία σε συνεργασία και με το Υπουργείο Ναυτιλίας να υποβάλει τα σχόλιά της επί του masterplan και να καταθέσει εκεί τις όποιες παρατηρήσεις και σχόλια της.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Παπαχρήστου ευχαριστούμε θερμά και εσάς και την κυρία Κουρή για τη συμμετοχή σας.

Νομίζω, έγινε μια συζήτηση πολύ καλού επιπέδου και από τους Εισηγητές και τους Ειδικούς Αγορητές, αλλά και από τους εκπροσώπους των φορέων. Περιορίστηκαν όλοι τους σε ουσιαστικές παρεμβάσεις.

Η σημερινή μας συνεδρίαση θα ολοκληρωθεί με ένα σύντομο σχόλιο εν είδη τηλεγραφικής τοποθέτησης, του παριστάμενου Υφυπουργού Ναυτιλίας και Νησιωτικής Πολιτικής, του κυρίου Ιωάννη Παπά.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής)**: Ευχαριστώ κύριε Πρόεδρε. Ακούγοντας όλους τους φορείς, γίνεται αντιληπτό ότι η αξιοποίηση του Λιμανιού Φίλιππος װ είναι αποδεχθεί από την τοπική κοινωνία. Το ακούσαμε πολύ δυνατά σήμερα. Δείχνει ξεκάθαρα ότι θα υπάρχουν πολλαπλά οφέλη τόσο για την τοπική κοινωνία όσο και για την οικονομία της Καβάλας, αλλά και της ευρύτερης περιοχής της Μακεδονίας. Ενώ, επηρεάζει όπως το ακούσαμε και από τον Δήμαρχο, τον Αντιπεριφερειάρχη πάρα πολύ την καθημερινότητα των κατοίκων της πόλης. Στην τοποθέτηση του το είπε και ο Εισηγητής της Νέας Δημοκρατίας ξεκάθαρα.

Θα ξεμπλοκάρει όλο τον ήδη επιβαρυμένο ιστό της πόλης από ένα τεράστιο κομφούζιο που δημιουργείται καθημερινά από το Λιμάνι της Καβάλας, γιατί αναγκάζονται τα φορτηγά να φεύγουν από τον Φίλιππο ΙΙ να πηγαίνουν στο κέντρο για να πηγαίνουν στο τελωνείο που είναι στο επιβατικό Λιμάνι, το οποίο βρίσκεται στο κέντρο της πόλης. Η αξιοποίηση του Λιμανιού Φίλιππος ΙΙ θα αναβαθμίσει συνολικά το Λιμάνι της Καβάλας και γενικά όλη την περιοχή. Το εμπορικό Λιμάνι της Καβάλας μπορεί να εξελιχθεί σε ένα σύγχρονο και ανταγωνιστικό διαμετακομιστικό κέντρο για όχι μόνο τη Μακεδονία και την Ελλάδα, αλλά για όλα τα Βαλκάνια και την ευρύτερη περιοχή της Ανατολικής Ευρώπης.

Πιστεύω, λοιπόν, πως σήμερα ακούσαμε ξεκάθαρα από όλους και όλες ότι είναι κάτι το οποίο πολύ σωστά κάναμε και το φέραμε στις Επιτροπές για να το προχωρήσουμε και να δείξουμε και εμείς τη θέληση του Υπουργείου και της Κυβέρνησης ότι θα προχωρήσει σύντομα η Υπό-Παραχώρηση μετά την υπογραφή της Σύμβασης που έγινε τον Νοέμβριο του 2023 στο Υπουργείο Οικονομίας.

Ευχαριστώ πάρα πολύ κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Ευχαριστούμε κύριε Υπουργέ. Στο σημείο αυτό, κυρίες και κύριοι συνάδελφοι, αφού σας ευχαριστήσω για μία ακόμη φορά για την ουσιαστική σας συμμετοχή. Πέραν των σημείων που συμφωνούμε ή διαφωνούμε, η συμμετοχή όλων ήταν ουσιαστική. Να σημειώσω ότι θα συνεδριάσουμε και πάλι για το υπό συζήτηση νομοσχέδιο την Τρίτη στις 10:00 στην Αίθουσα της Γερουσίας.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Τζάκρη Θεοδώρα, Κατρίνης Μιχαήλ, Πάνας Απόστολος, Παρασύρης Φραγκίσκος (Φρέντυ), Μιχαηλίδης Σταύρος, Χριστοδουλάκης Εμμανουήλ (Μανώλης), Στολτίδης Λεωνίδας, Δελής Ιωάννης, Κομνηνάκα Μαρία, Συντυχάκης Εμμανουήλ, Φωτόπουλος Στυλιανός, Χήτας Κωνσταντίνος, Φωτίου Θεανώ, Τσακαλώτος Ευκλείδης, Δημητριάδης Πέτρος, Κόντης Ιωάννης, Βρεττός Νικόλαος, Δελβερούδης Κομνηνός, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.

Τέλος και περί ώρα 14.30 λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**